**ציפורה (ציפי) מלכה לבני** (נולדה ב-8 ביולי 1958, כ"א בתמוז ה'תשי"ח) היא פוליטיקאית ואשת ציבור ישראלית. שכיהנה כחברת הכנסת, ושרה בממשלות ישראל, וכיהנה גם כראש האופוזיציה.

החל מ-1999 הייתה חברת הכנסת ושרה מטעם מפלגת "הליכוד". בשנת 2005, עם הקמת מפלגת "קדימה", הצטרפה אליה. בשנת 2008 נבחרה ליו"ר המפלגה. המפלגה בראשותה זכתה בבחירות לכנסת השמונה עשרה ב-28 מנדטים והייתה למפלגה הגדולה בכנסת ה-18. לבני שימשה כראש האופוזיציה. בשנת 2012 התפטרה מהכנסת לאחר שהפסידה בפריימריז לראשות המפלגה לשאול מופז. לקראת הבחירות לכנסת ה-19 הקימה את מפלגת "התנועה" אשר זכתה בבחירות ב-6 מנדטים. כיהנה כשרת המשפטים בממשלת נתניהו השלישית. בשנת 2014 פוטרה על ידי נתניהו. לקראת הבחירות לכנסת ה-20 חברה לבני ל"מפלגת העבודה" לרשימת "המחנה הציוני". מפלגת העבודה פרשה מהרשימה בראשית 2019. כחודש לאחר מכן הודיעה לבני על פרישתה מהפוליטיקה.

ביוגרפיה
--------

לבני מרצה על אודות אביה, איתן לבני, באירוע לציון 70 שנה למבצע ליל הרכבות, שעל אחת הפעולות במסגרתו פיקד האב מטעם האצ"ל. בידיה ספרו "המעמד"
לבני נולדה בתל אביב לאיתן לבני, קצין המבצעים של האצ"ל ולימים חבר הכנסת מטעם "הליכוד", ולשרה, שהייתה לוחמת באצ"ל. הוריה עלו לישראל ב-1925 והכירו במהלך מבצע שוד של האצ"ל.

בנעוריה הייתה חברה בתנועת "בית"ר". במהלך הלימודים בתיכון עירוני א' בתל אביב היתה רכזת קבוצת הכדורסל אליצור תל אביב. בתקופת נעוריה הייתה מפלגת "העבודה" בשלטון, ולבני סיפרה כי חשה שהממסד מזער את התרומה של הוריה להקמת המדינה. לדבריה הם הוצגו בבית הספר כמסמלים מלחמה ופשיזם, ושנהגה להתווכח עם מוריה על כך.

בגיל 16 השתתפה בהפגנות נגד מזכיר המדינה של ארצות הברית, הנרי קיסינג'ר ונגד נסיגה ישראלית מרמת הגולן ומסיני, נושאים שאותם ניסה קיסינג'ר לקדם לאחר מלחמת יום הכיפורים. מגיל 13 היא צמחונית מטעמי מצפון, ולימים סייעה בהעברת חוק האוסר על פיטום אווזים.

שירתה בצה"ל כמדריכת חניכי מפת"ן וכמפקדת מחלקה בבית הספר לקצינות. השתחררה בדרגת סגן. לאחר שחרורה, החלה ב-1979 ללמוד משפטים באוניברסיטת בר-אילן. בין השנים 1980 ו-1984 שירתה לבני ב"מוסד". היא החזיקה עבור ה"מוסד" דירת מגורים בפריז כדי שהדירה לא תישאר ריקה ותעורר חשד. עם חזרתה לישראל החלה קורס מבצעי ב"מוסד", אולם לא סיימה אותו עקב נישואיה. ב-1983 חזרה ללימודיה בבר-אילן וסיימה תואר ראשון במשפטים.

לבני עסקה בעריכת דין כעשר שנים, כשהיא מתמחה במשפט מסחרי, משפט ציבורי ונדל"ן, לאחר שהקימה משרד עורכי דין עצמאי. משרדה שכן במצודת זאב בתל אביב, ובין השאר שימשה כעורכת הדין של סיעת "הליכוד" בהסתדרות.

### קריירה פוליטית

בשנת 1996 התמודדה בפריימריז של "הליכוד" בסיסמה "ציפי לבני - שם שהוא מוסד" (רמז להוריה ולשירותה ב"מוסד"), והוצבה במקום ה-54 ברשימת "הליכוד-גשר-צומת" לכנסת ה-14. הרשימה זכתה ב-32 מנדטים בלבד, ולבני לא נבחרה לכנסת. בהמלצת אביגדור ליברמן, מנכ"ל משרד ראש הממשלה, מונתה למנהלת רשות החברות הממשלתיות. בתפקיד זה יישמה את מדיניות ממשלת נתניהו, והביאה להפרטת חברות ממשלתיות, בהן "חברת הנפט הלאומית" (חנ"ל) ו"כימיקלים לישראל".

לימים הביעה לבני חרטה על הפרטת חברות מסוימות ואוצרות טבע. כיו"ר "התנועה" ב-2013, כתבה לבני, "אינני בטוחה שהיום הייתי מפריטה מחדש את כי"ל ואת אוצרות הטבע בים המלח".

#### חברת כנסת

לאחר הקדמת הבחירות לכנסת ה-15 על ידי בנימין נתניהו בשנת 1999, התפטרה מראשותה של רשות החברות הממשלתיות, והתמודדה בפריימריז של "הליכוד". הפעם הגיעה למקום ה-18, ונבחרה לראשונה לכנסת, כאשר "הליכוד" זכה ב-19 מנדטים בבחירות אלה.

לבני עמדה בראש מספר ועדות משנה של ועדת החוקה, חוק ומשפט, ובהן ועדת המשנה שהכינה את החוק לאיסור הלבנת הון וועדת המשנה לתקנות חוק החברות. כמו כן הייתה חברה בוועדת החקירה הפרלמנטרית לעניין הסחר בנשים ובוועדה לקידום מעמד האישה. בכנסת החמש עשרה הייתה חברת וועדה מיוחדת שהכינה את החוק הקובע שכל העברה של שטח או סמכויות בירושלים תחייב רוב של 61 חברי כנסת.

בפריימריז לראשות "הליכוד", שהתקיימו לאחר התפטרות בנימין נתניהו בשנת 1999, תמכה באהוד אולמרט, שלבסוף נוצח על ידי אריאל שרון.

#### שנותיה הראשונות כשרה

ציפי לבני חותמת על חולצת ויקיפדיה במסגרת פרויקט Free Travel-Shirt
לאחר ניצחונו של אריאל שרון בבחירות המיוחדות לראשות הממשלה בשנת 2001, מונתה לבני לתפקיד השרה לפיתוח אזורי, למשך כחצי שנה עד לכניסתה של "מפלגת המרכז" לקואליציה, ומינויו של רוני מילוא לתפקיד. לאחר מכן כיהנה כשרה בלי תיק, ולאחר מכן כשרת החקלאות.

בשנת 2003, עם הקמת ממשלת שרון השנייה, מונתה לשרה לקליטת העלייה. בשנת 2004 מונתה במקביל לשרת הבינוי והשיכון במקומו של אפי איתם, שפרש מהממשלה בעקבות תוכנית ההתנתקות. קונדוליזה רייס כתבה בספרה על שיחה שהייתה לה במרץ 2004 עם לבני, בה הביעה את חששותיה מכך שפליטים פלסטיניים רבים ייכנסו למדינת ישראל, ויפגעו באופייה כמדינה יהודית. רייס הביעה הסתייגות מעמדה זו, אולם הציעה בעקבות כך, שמכתב הנשיא בוש לשרון יכלול אמירה, שהנשיא מצפה לכך שפליטים פלסטינים יגורו במדינה הפלסטינית.

בשנת 2004 זכתה בפרס אביר איכות השלטון לנציג מהרשות המבצעת, על תרומתה לאיכות קליטתם של העולים בישראל, ועל תרומה ייחודית לחיזוקו של שלטון החוק ולהגנה על עקרונות הדמוקרטיה.

אחרי פרישת "שינוי" בסוף שנת 2004, סיימה לבני בראשית 2005 את תפקידה במשרד השיכון והבינוי, ומונתה לשרת המשפטים במקום יוסף לפיד. במקביל המשיכה לשמש כשרה לקליטת העלייה. במסגרת הוויכוחים הפנים מפלגתיים ב"ליכוד" על רקע תוכנית ההתנתקות, שימשה לבני כמפשרת בין ראש הממשלה אריאל שרון, ובין שלושה משריו, בנימין נתניהו, סילבן שלום ולימור לבנת, והביאה לניסוח מחודש של קווי התוכנית, שאפשרו את אישור התוכנית בכנסת. בעת כהונתה כשרת המשפטים, ניהלה לבני את הצד המשפטי-חקיקתי של תוכנית ההתנתקות ובעיקר את אישור חוק יישום תוכנית ההתנתקות.

במסגרת תפקידה כשרת המשפטים החלה בקידום רפורמות בבתי המשפט. היא תמכה במועמדותה של פרופ' רות גביזון לשופטת בבית המשפט העליון, אך נתקלה בהתנגדותו של נשיא בית המשפט העליון פרופ' אהרן ברק, אותו האשימה לבני בכך ש"הוא משכפל לעצמו שופטים", היא עיכבה את כינוס הוועדה לבחירת שופטים, להערכת פרשנים עשתה זאת על מנת להשיג רוב למינוי גביזון. בסופו של דבר, גביזון לא מונתה. כמו כן, יזמה את העברת מתחם בית המשפט בתל אביב לדרום העיר (יוזמה שלא יצאה אל הפועל), ויזמה חקיקה שתמנע עיקול של כספי הפיצוי שיקבלו המפונים מגוש קטיף וצפון השומרון.

כשרת המשפטים גיבשה לבני תזכיר חוק, שנועד להבנות את שיקול הדעת השיפוטי בענישה, כאשר העיקרון המרכזי הוא יחס הולם בין העבירה לבין העונש, עם קביעת עונשי מוצא שמהם השופטים יקבעו את העונש בהתאם לנסיבות המקרה. התזכיר גובש על ידי לבני בהתאם לוועדת גולדברג והצעת החוק הממשלתית הוגשה כשנה לאחר מכן, לאחר שמונתה לשרת החוץ.

בשנת 2005, כשרת המשפטים, קיבלה לבני "אות אומ"ץ" מארגון אומ"ץ, אך בסוף אותה שנה הביע יו"ר הארגון, אריה אבנרי, אכזבה מחבירתה לאריאל שרון בראשות "קדימה".

בשנת 2005 חתמה לבני כשרת משפטים, יחד עם שר התמ"ת, אהוד אולמרט על מינוים של כ-20 חברי מרכז הליכוד וקרוביהם כנציגי ציבור בבית הדין לעבודה. הרשימה הוכנה בלשכות שני השרים, והיא נקבעה מבלי שפורסמה הודעה לציבור על האפשרות להגיש מועמדות לתפקיד, בניגוד לחוק [דרושה הבהרה].
כמה חודשים לאחר מכן שינתה לבני את תהליך המינויים, כך שנציגי ציבור ייבחרו על ידי ועדת איתור ולא ע"י לשכות השרים כמו כן ,נציג משרד המשפטים בוועדה יהיה היועץ המשפטי של המשרד.

#### ממלאת מקום ראש הממשלה ושרת החוץ

ציפי לבני ונשיא ארצות הברית ג'ורג' ווקר בוש, הבית הלבן, 13 בספטמבר 2006
עם הקמתה של מפלגת "קדימה", בסוף נובמבר 2005, פרשה לבני מ"הליכוד" והצטרפה למפלגה החדשה. ב-18 בינואר 2006, אחרי ההתפטרות של סילבן שלום, מונתה לשרת החוץ, בנוסף על תפקידיה הקודמים.

בעקבות מחלתו של אריאל שרון והעברת סמכויותיו לממלא מקומו, אהוד אולמרט, הביעה לבני את תמיכתה בו כמנהיג "קדימה". לקראת הבחירות לכנסת השבע עשרה, היא מוקמה במקום השלישי במפלגה, לאחר אולמרט ושמעון פרס.

בממשלתו של אולמרט (הממשלה ה-31) מונתה לבני, ב-4 במאי 2006, לממלאת מקום ראש הממשלה ושרת החוץ. בזאת הייתה לאישה הראשונה שמכהנת בתפקיד ממלאת מקום ראש הממשלה, ולאישה השנייה, אחרי גולדה מאיר, המכהנת כשרת החוץ. ב-30 בנובמבר 2006 מונתה באופן זמני גם לתפקיד שרת המשפטים לתקופה של כחודשיים, עד למינויו של דניאל פרידמן.

כחלק מתפקידה כשרת החוץ מונתה לבני על ידי ראש הממשלה לעמוד בראש צוות המשא ומתן עם הפלסטינים. לאורך כהונתה נפגשה פעמים רבות עם ראשי המשלחת הפלסטינית, ובין השאר פעלה לכינוס ועידת אנאפוליס שהתקיימה בנובמבר 2007. בוועידה, שהיוותה ניסיון לפתיחת הליך למשא ומתן לקראת הסכם קבע, עמדה לבני יחד עם ראש הממשלה, אהוד אולמרט, בראש המשלחת הישראלית. בוועידה נאמה לבני ואמרה:

> 
> לא באתי היום להתווכח על זכויות. לא באתי להתווכח מי צודק יותר. באתי היום כדי לומר לעמיתי מהעולם הערבי, שהדבר הנכון לעשותו הוא לא לוותר על תחושת הצדק או האמונה בזכות. אין בכוונתי לדרוש זאת מעם אחר כפי שאיני עושה זאת בעצמי. אלא זה הזמן לממש זכות אחרת, הזכות של ילדינו לחיות בשלום ובכבוד הדדי - והשתתפותכם החשובה כאן, על אף שלחלקכם לא פשוט הדבר, מעידה כי זאת גם כוונתכם, והיא נוטעת בי תקווה לעתיד.
> 
> 
> אני גאה במקום בו ישראל נמצאת היום, ואני מקווה שהיום קיימת הבנה שהדבר הנכון הוא לבנות עתיד משותף בשתי מדינות נפרדות. האחת – מדינת ישראל – שהוקמה כמדינה יהודית, בית לאומי לעם היהודי, והשנייה – פלסטין – שתקום כדי לתת פתרון לאומי שלם ומלא לבני העם הפלסטיני באשר הוא.
> 
> 
> 
> — אתר קדימה, 27 בנובמבר 2007
> 

ציפי לבני עם סלאם פיאד בפורום הכלכלי העולמי בדבוס, 2008
במהלך המשא ומתן עם המשלחת הפלסטינית, העלתה לבני את האפשרות של העברת הגבול בין ישראל למדינה הפלסטינית העתידית, בדרך שתביא להעברת יישובים ערביים ישראליים לאותה מדינה, הצעה שנדחתה על ידי יו"ר המשלחת הפלסטינית אבו עלא.

במאי 2007 נבחרה לבני על ידי ה"טיים מגזין" האמריקאי, לאחת ממאה האנשים המשפיעים ביותר בעולם, ואחת מעשרים המנהיגים והפוליטיקאים המשפיעים ביותר לשנה זו.

במהלך מלחמת לבנון השנייה, בעת שכיהנה כשרת החוץ, קידמה את החלטה 1701 של מועצת הביטחון של האו"ם שקראה להפסקת אש בין ישראל לחזבאללה במלחמת לבנון השנייה, תוך פריסת כוח או"ם חמוש וצבא לבנון בדרום לבנון.

כחלק ממסקנות ועדת וינוגרד, הוקמה "השלישייה", שבה היו חברים רה"מ אולמרט, שר הביטחון אהוד ברק ושרת החוץ לבני.

יומיים לאחר פרסום מסקנות הביניים של ועדת וינוגרד, ב-2 במאי 2007, הודיעה לבני במסיבת עיתונאים כי בפגישתה עם ראש הממשלה אמרה לו כי לנוכח הדו"ח "התפטרות היא הדבר הנכון מבחינתו". על אף עמדתה זו, ספגה ביקורת בשל החלטתה להישאר בממשלה, למרות הטחת ביקורת כה קשה, משהתברר כי אין רוב בסיעת "קדימה", התומך בהחלפתה את אולמרט בראשות הממשלה. לבני נימקה את החלטתה שלא להתפטר ברצונה "לפקח על יישום המסקנות מתוך הממשלה". במסיבת עיתונאים כעבור מספר שבועות, חזרה בה מהקריאה לאולמרט להתפטר, מה שקומם עליה הן את תומכי אולמרט והן את מערכת המשפט. לאחר פרסום המסקנות הסופיות של ועדת וינוגרד, ב-30 בינואר 2008, נמנעה לבני מלהתבטא בפומבי בעניין הדו"ח, וממילא לא חזרה על קריאתה לראש הממשלה להתפטר, מה שרק הגביר את הביקורת על התנהלותה.

ביולי 2008 החליטה "קדימה" לקיים בחירות מקדימות לראשות המפלגה, ב-17 בספטמבר 2008. אולמרט הכריז כי לא יתמודד על ראשות המפלגה, ויתפטר עם בחירת ראש מפלגה חדש. לבני ניצחה בבחירות אלה בהפרש קטן, כשזכתה ב-43.1% מקולות הבוחרים (לעומת 42% ליריבה העיקרי, שר התחבורה, שאול מופז).

לבני בכנס "צעירים למען ציפי לבני", 2009
#### בראשות "קדימה"

##### הניסיון להקים ממשלה חדשה

 ערך מורחב – **הניסיון להקמת ממשלה חדשה**  

עם ניצחונה של לבני בבחירות הפנימיות ב"קדימה", ובחירתה לראשות המפלגה, התפטר אהוד אולמרט מתפקידו כראש הממשלה והליך הרכבת הממשלה הוטל עליה על ידי נשיא המדינה, שמעון פרס.

ב-25 באוקטובר 2008, לאחר שחתמה לבני על הסכם קואליציוני עם מפלגת העבודה, פרסמה מועצת חכמי התורה הודעה, לפיה חילוקי דעות בנושאי הקצבאות וירושלים התגלעו במהלך המשא ומתן, ולכן ש"ס לא תוכל לשבת בממשלה בראשות לבני, אף שלבני הציעה למפלגות החרדיות תקציבים של כמיליארד ש"ח. משהתברר כי גם חברי דגל התורה לא יצטרפו לממשלה בראשותה, ולאחר שהמשא ומתן הקואליציוני עם מפלגת הגמלאים (שהתאחדה שבוע קודם לכן) ועם מרצ לא התקדם, הודיעה לבני לנשיא פרס ב-26 באוקטובר 2008 כי נכשלה בניסיונה להקים ממשלה, על-אף ההסכם שהושג עם מפלגת העבודה.

##### הבחירות לכנסת השמונה עשרה

ציפי לבני בקריקטורה מאת ניסים חזקיהו
כיו"ר "קדימה" הובילה לבני את מפלגתה בבחירות לכנסת ה-18. קמפיין המפלגה התבסס בעיקרו על תדמיתה של לבני כפוליטיקאית נקיית כפיים וניסיונות לקעקע את אמינותו של יריבה בנימין נתניהו, בין הסיסמאות של "קדימה" היו: "ציפי לבני – מה שטוב למדינה" "ראש ממשלה אחרת" ו"ביבי?! אני לא מאמין לו". לבני ערכה סיורי בחירות במעוזים של צעירים חילונים כמו מתחמי בילוי ונאמה רבות במהלך מערכת הבחירות בבתי ספר. כמו כן דיברה לקהל הנשים ולציבור השמאל וביקשה "להחזיר את התקווה לשלום".

"קדימה" בראשות לבני קיבלה בבחירות אלה 28 מנדטים והייתה לסיעה הגדולה ביותר בכנסת, עם יתרון של מנדט אחד על "הליכוד", אך למעט "קדימה" אף מפלגה לא המליצה לנשיא המדינה שמעון פרס להטיל עליה להרכיב ממשלה, והמשימה הוטלה על בנימין נתניהו, שמועמדתו זכתה להמלצת נציגי סיעות הימין וסיעות הדתיים , סה"כ 65 חברי כנסת. לבני הודיעה מייד שלא תצטרף לממשלה בראשות נתניהו, כיוון שאינה מוכנה להיות חברה במה שהגדירה כממשלת ימין קיצונית, ושהיא תשמש כיו"ר האופוזיציה. בטיוטת הסכם קואליציוני שגובשה בין גדעון סער מטעם "הליכוד" וצחי הנגבי מטעם "קדימה", הוסכם ששתי המפלגות יזכו למספר שווה של תיקים בממשלה ובקבינט המדיני-ביטחוני ושלבני תכהן כראש ממשלה בשנה וחצי האחרונה מתוך ארבע וחצי שנות כהונת הממשלה ועד אז תכהן כשרת החוץ וכממונה על המשא ומתן עם הפלסטינים. אך המשא ומתן נכשל כאשר השיחות הפכו לישירות בין לבני ונתניהו. להערכת הנגבי, הסיבה לכך הייתה חוסר אמון של לבני בכך שבהתחשב בשותפיה הקואליציוניים, תהיה לה השפעה מהותית על מדיניות הממשלה.

#### כהונה ראשונה כראש האופוזיציה

לבני עם הילרי קלינטון במרץ 2009
עם כניסתה לתפקיד ראש האופוזיציה תקפה לבני את גודלה של ממשלת נתניהו השנייה. השנה הראשונה לישיבתה של "קדימה" באופוזיציה לוותה בחשש כי המפלגה תפורק וחלק מחבריה יחברו לממשלה, זאת משום שמספר שבועות לאחר השבעת ממשלת נתניהו, עבר בכנסת חוק התפלגות סיעה שמאפשר לשבעה חברי כנסת להתפלג לסיעה עצמאית בלי שייחשבו ל'פורשים', אף שאינם מהווים שליש של הסיעה המקורית ולא זכו להסכמת רוב חבריה. לבני יצאה בחריפות כנגד מה שהגדירה כניסיון לפרק את "קדימה". בהמשך תקפה לבני את ראש הממשלה בנימין נתניהו על אי התקדמותו במשא ומתן עם הפלסטינים ועל חוסר אמונתו בפתרון שתי מדינות לשני עמים, כדבריה. לאחר "נאום בר-אילן" של נתניהו ב-14 ביוני 2009, הגיבה לבני על התפנית בעמדתו ובירכה עליה, אך תקפה אותו בטענה שנדרש לשאת את הנאום תחת לחץ נאום ברק אובמה באוניברסיטת קהיר שנישא עשרה ימים לפני כן, ושהממשלה עוסקת בהישרדות ולא במדינאות.
במרץ 2010 התבטאה לבני כנגד החלטת ממשלת נתניהו, על פי החלטת סגן שר הבריאות מטעם אגודת ישראל יעקב ליצמן, לשינוי בתוכנית לבניית אגף חדש במרכז רפואי ברזילי באשקלון בשל קברים אשר נמצאו באתר המיועד לבנייה. בעקבות מחאה ציבורית רבה, ההחלטה נהפכה על פיה מספר שבועות לאחר מכן.

ב-2009, הוצא נגד לבני צו מעצר בבריטניה בגין ביצוע פשעי מלחמה בזמן מבצע עופרת יצוקה, בעקבות האירוע השלימה בריטניה תיקון לחוק שימנע הגשת צווי מעצר עתידיים שכאלה נגד בכירים ישראלים בבריטניה.

ח"כ ציפי לבני בהפגנת הרופאים הגדולה בירושלים - 31 ביולי 2011
ח"כ ציפי לבני באירוע הגאווה בבאר שבע, 2015
לבני עמדה לצד הממשלה לאחר המשט לעזה ב-2010 ונמנעה מלמתוח ביקורת על נתניהו כאשר החליט על הקפאת הבנייה ביהודה ושומרון, אך מתחה ביקורת חריפה על ראש הממשלה לנוכח כישלון המשא ומתן הישיר בין ישראל לפלסטינים שהושק בספטמבר 2010 והעדרה של תוכנית ישראלית יזומה, חידוש ההכרה של אחדות ממדינות דרום אמריקה במדינה פלסטינית בגבולות 1967, המשבר המתמשך ביחסים עם טורקיה והמתיחות ביחסים עם ארצות הברית.

בשנת 2011, אל מול הפיצול ב"מפלגת העבודה" והתגברותה של המחאה החברתית, התבטאה לבני כנגד ראש הממשלה "שעוסק בהישרדות" והוסיפה כי היא מקווה שהאירועים יובילו לפירוק הממשלה והליכה לבחירות.

יום לאחר שחרורו של החייל החטוף גלעד שליט התבטאה בחריפות כנגד העסקה ותקפה את ראש הממשלה בנימין נתניהו על הסכמתו לעסקת שליט. את שתיקתה עד למועד זה, נימקה בהבטחה שנתנה לאביו של שליט כי לא תתבטא בגנות העסקה טרם אישורה.

בבחירות המקדימות שנערכו ב"קדימה" ב-27 במרץ 2012 הפסידה לבני לחבר הכנסת שאול מופז, שנבחר ליו"ר המפלגה במקומה בפער ניכר. בעקבות זאת התפטרה לבני מהכנסת ב-1 במאי 2012. היקף החובות של "קדימה" בתום כהונתה של לבני כיו"ר המפלגה עמד על כ-34 מיליוני ש"ח.

#### בראשות "התנועה" וכשרת המשפטים

ב-27 בנובמבר 2012, לקראת הבחירות לכנסת התשע עשרה, הכריזה לבני על התמודדותה בבחירות במסגרת מפלגה חדשה בראשותה בשם "התנועה". למפלגת החדשה הצטרפו גם שבעה חברי כנסת מכהנים, שהתפלגו מ"מפלגת קדימה": מאיר שטרית, יואל חסון, רחל אדטו, שלמה מולה, מג'לי והבה, רוברט טיבייב ואורית זוארץ. בבחירות לכנסת ה-19 זכתה "התנועה" בראשות ציפי לבני בשישה מנדטים.

ב-19 בפברואר 2013 חתמה "התנועה" על הסכם קואליציוני עם סיעת "הליכוד ישראל ביתנו", שבו הוסכם כי לבני תכהן כשרת המשפטים ושר נוסף מטעם "התנועה" יכהן כשר להגנת הסביבה. לבני התחילה את תפקידה כשרת המשפטים במרץ 2013 והוסמכה על ידי ראש הממשלה נתניהו לנהל את השיחות עם צוות המשא ומתן הפלסטיני. במסגרת תפקידה כיהנה לבני גם כיו"ר ועדת השרים לענייני חקיקה.

ביוני 2013 הקימה יחד עם ח"כ אלעזר שטרן וח"כ יצחק הרצוג שדולה תחת הכותרת "עם דת ומדינה" ששם לו למטרה ליישם את אמנת גביזון מדן.

במהלך כהונתה, קידמה את הצעת החוק שאוסרת על הפצת "ישראל היום" בחינם. בנובמבר 2014, הצביעה בקריאה טרומית בעד החוק. כשרת המשפטים הקימה את נציבות הביקורת על מערך התביעה ומייצגי המדינה בערכאות. לבני ניסתה להחיל שקיפות על "קק"ל" כשהכריזה עליה כחברה לתועלת הציבור.

ב-2 בדצמבר 2014 פוטרה מהממשלה על ידי ראש הממשלה נתניהו, כחלק ממהלך להקדמת הבחירות.

#### הבחירות לכנסת ה-20

ב-10 בדצמבר 2014, לקראת הבחירות לכנסת ה-20, הודיעה לבני יחד עם יו"ר מפלגת "העבודה" יצחק הרצוג על ריצה משותפת של "התנועה" בראשותה עם מפלגת "העבודה", ברשימה בשם "המחנה הציוני". לבני הוצבה במקום השני ברשימה והיא סיכמה עם הרצוג על רוטציה, שלפיה אם ימונה הרצוג לראשות הממשלה, יכהן הוא בתפקיד בשנתיים הראשונות ולבני בשנתיים הנוספות. כ-12 שעות לפני פתיחת הקלפיות הודיעה לבני כי היא מוכנה לוותר על הרוטציה אם הדבר יקשה על הקמת קואליציה.

בבחירות זכתה רשימת המחנה הציוני ב-24 מנדטים.

#### הכנסת העשרים והבחירות לכנסת ה-21

לבני מונתה לחברה בוועדת החוקה, חוק ומשפט ובוועדת החוץ והביטחון, שבה היא גם עומדת בראש ועדת משנה ללוחמה משפטית.

לאחר פרישתו של יצחק הרצוג מהכנסת, בעקבות מינויו ליו"ר הסוכנות היהודית, החליפה אותו לבני בתפקיד ראש האופוזיציה ב-1 באוגוסט 2018, בהתאם להסכמה עם יושב ראש מפלגת "העבודה", אבי גבאי, שלפיה "התנועה" תרוץ בבחירות הבאות שוב עם מפלגת "העבודה", לפי ההסכם הקודם, אולם לא תהיה רוטציה בין שניהם בתפקיד היו"ר.

ב-20 באוקטובר, אמרה כי "הממשלה מובילה קו ששומר על שלטון חמאס". ב"ליכוד" כינו בתגובה את לבני "דוברת אבו מאזן".

ב־1 בינואר 2019 הודיע גבאי בפומבי על סיום השותפות עם מפלגתה של לבני, ובאותו יום היא הוחלפה בתפקיד ראש האופוזיציה בידי שלי יחימוביץ'. לבני ביקרה את מסירת ההודעה בנוכחותה ובאופן מפתיע: "הרעיון הזה שאתה עומד ומנסה להשפיל אישה פומבית לא יהיה. התגובות שקיבלתי מנשים הן חזקות ומחזקות".

ב־18 בפברואר 2019 הודיעה על פרישתה מהחיים הפוליטיים, ושמפלגתה "התנועה" לא תתמודד בבחירות לכנסת ה-21.

### לאחר הפרישה מהפוליטיקה

במרץ 2021 מונתה ליועצת אסטרטגית חיצונית לחברת הקנאביס "קנטק".

באפריל 2021 מונתה לדירקטורית בחברת "בזק".

בנובמבר 2021 הצטרפה לבני לדירקטוריון של המכון למחקרי ביטחון לאומי.

ביוני 2023 הצטרפה לדירקטוריון חברת אלביט מערכות.

### חיים אישיים

לבני נשואה לנפתלי שפיצר, אם לשניים, ומתגוררת בשכונת ישגב שבתל אביב.

ראו גם
------

* נשים בממשלות ישראל

לקריאה נוספת
------------

* אילן בן עמי, **אותה הגברת בשינוי הדרך: ציפי לבני - ביוגרפיה פוליטית**, הוצאת סטימצקי, 2019.
* גדי בלום וניר חפץ, **מדיניות חוץ - ציפי לבני**, ישראל לאן - 18 שיחות עם האישים שמעצבים את פני המדינה, ידיעות אחרונות, ספרי חמד, תל אביב, 2008, עמ' 64 - 91

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ציפי לבני** |
| ויקישיתוף תמונות ומדיה בוויקישיתוף: **ציפי לבני** |

* 

* אתר האינטרנט הרשמי של ציפי לבני
* 

* ציפי לבני, באתר הכנסת

* ציפי לבני, ברשת החברתית פייסבוק

* ציפי לבני, ברשת החברתית אקס (טוויטר)

* ציפי לבני, ברשת החברתית אינסטגרם

* ציפי לבני, סרטונים בערוץ היוטיוב

* ציפי לבני, באתר כנסת פתוחה
* עמית סגל, כתב בכנסת, ‏הווידאופדיה: ציפי לבני, באתר ‏מאקו‏, 23 בדצמבר 2008
* עמרי אסנהיים, המלבינה של שרון, באתר nrg‏, 16 בדצמבר 2005
* נעמה לנסקי, גידי וייץ, עכשיו תורך, באתר הארץ, 23 באוקטובר 2007
* ארי שביט, בחירות 2009: ציפי לבני מאמינה ביכולתה לנצח את הסקרים ואת השוביניזם הגברי, באתר הארץ, 30 בינואר 2009
* דיאנה בחור ניר, אמא שלי אמרה לי: "זה בסדר שתשירי בציבור, אבל לא סולו", באתר כלכליסט, 11 באוקטובר 2011
* גידי וייץ, שלוש השנים הרעות, באתר הארץ, 17 בפברואר 2012
* אתר למנויים בלבד מירב ארלוזורוב, סיון קלינגבייל, "כישלון האיחוד של מפלגות המרכז הגדיל את סיכויי נתניהו להיבחר", באתר TheMarker‏, ‏17 בינואר 2013
* עובד קראוס, ‏הו הא, מי זו באה? ראשת הממשלה הבאה, באתר ‏מאקו‏, 3 במרץ 2013
* ריאיון עם שרת המשפטים ציפי לבני, "עורך הדין", כתב העת של לשכת עורכי הדין, אפריל 2014
* רינה מצליח, פגוש את העיתונות, ‏לבני: המשבר ביחסים בין י-ם לוושינגטון פוגע בביטחון ישראל, באתר ‏מאקו‏, 1 בנובמבר 2014 סרטונים
* תחיה ברק, ציפי לבני בראיון אישי לקראת בחירות 2015, באתר "את", 25 בדצמבר 2014
* רינה מצליח, פגוש את העיתונות, ‏ציפי לבני נגד נתניהו: "עמדותיו דומות לעמדות של רן ברץ", באתר ‏מאקו‏, 7 בנובמבר 2015 סרטונים
* רפי רשף, "אינטימי" ראיון אחד על אחד עם ציפי לבני, באתר nana10‏, 31 במאי 2016
* יעקב אילון‏, לבני לא תסתפק במפלגת העבודה: "זה ללכת אחורה וזה לא מעניין אותי", באתר וואלה!‏, 29 ביוני 2017 סרטונים
* נטו לבני - מה עושה למענכן ח"כ ציפי לבני בכנסת? באתר מאה ימים של שקיפות, 8 במרץ 2018
* רוני קובן, פגישה עם רוני קובן: ציפי לבני, כאן 11 - תאגיד השידור הישראלי, 25 באפריל 2018
* לבני: "האו"ם עמד להצביע על פירוז עזה, נתניהו שאל "למה צריך את זה"", באתר מעריב אונליין, 18 באוקטובר 2018
* אייל לוי, ‏מהניצחון על נתניהו ועד אחוז החסימה: העשור האבוד של ציפי לבני, באתר מעריב אונליין, 9 בפברואר 2019
* ירון דרוקמן, "יפהפיית המוסד" שכמעט הייתה ראש הממשלה. דרכה של ציפי לבני, באתר ynet, 18 בפברואר 2019
* ציפי לבני, באתר אנציקלופדיה בריטניקה (באנגלית)

**מכּתביה**:

* זן נדיר, באתר nrg‏, 18 במאי 2012
* אתר למנויים בלבד ביטחון // כל זמן הוא הזמן לשלום, באתר TheMarker‏, ‏12 בינואר 2014
* הנרטיב שמוביל לאסון לאומי. חייבים לדבר על זה, באתר ynet, 2 בספטמבר 2022
* ציפי לבני (1958-), דף שער בספרייה הלאומית

הערות שוליים
------------

1. ↑  הצהרת האמונים לשרה לפיתוח אזורי
2. ↑  Ben Birnbaum, Newsweek, Tzipi Livni and the quest for peace in Israel and Palestine
3. ↑
4. ↑  12 פוליטיקאים שלא ידעתם שהם צמחונים, באתר וואלה!‏, 27 באוגוסט 2019
5. ↑  אורן רייס וטלי צין, האווזים ניצחו את ישראל כץ: הפיטום ייפסק, באתר ynet, 4 בספטמבר 2005
6. ↑  רונן ברגמן, **המירוץ לראשות המוסד "קשת" VS. "צומת"**, ידיעות אחרונות מוסף "7 ימים", 30.08.2012, עמ' 23
7. ↑  לפי תחקיר של איילה חסון בערוץ 1, זמין כאן
8. ↑  רשימת הליכוד-גשר-צומת לכנסת הארבע עשרה, 1996, מתוך אתר המכון הישראלי לדמוקרטיה
9. ↑  דוד חיון, ‏"טעות להפריט את חנ"ל", באתר גלובס, 28 ביולי 1997  
צבי לביא , ‏ליבני: אין לעכב מיכרז חנ"ל, באתר גלובס, 30 ביולי 1997
10. ↑  סטלה קורין-ליבר, ‏ועדת הכספים דחתה ההצבעה על בקשת ליבני להמשך הפרטת כי"ל, באתר גלובס, 28 במאי 1998  
צבי לביא , ‏אפשרויות מכירת כי"ל: "טיפטוף" במסחר בבורסה או מכירת חבילות מניות למשקיע, באתר גלובס, 30 בינואר 1997
11. ↑  אילן ליאור, לבני: מאוכזבת מלפיד ויחימוביץ', ש"ס רצה לבחירות עם קמפיין שנאה למסתננים, באתר הארץ, 8 בינואר 2013
12. ↑  ראו נאומה בעניין: **דברי הכנסת**, מושב שני, חוברת ל"ט, עמ' 10734‏, 21 בנובמבר 2000
13. ↑  Condoleezza Rice, **No Higher Honor**, Broadway Paperbacks, 2012, עמ' 281-282
14. ↑  דיאנה בחור-ניר ואילן מרסיאנו, החלטה היסטורית: הממשלה קיבלה את תוכנית ההתנתקות, באתר ynet, 7 ביוני 2004
15. ↑  לבני: ברק משכפל לעצמו שופטים, באתר ערוץ 7, 28 במרץ 2005
16. ↑  יובל יועז, ציפי לבני תוקפת את התנהלותו של בית המשפט העליון: מזוז התיר בחירת שופטים לפני הבחירות, באתר TheMarker‏, 29 בנובמבר 2005
17. 1 2  תזכיר חוק העונשין (תיקון – הבניית שיקול הדעת השיפוטי בענישה), התשס"ה-2005, הופץ ב-13 בספטמבר 2005 על ידי משרד המשפטים באתר החקיקה הממשלתי
18. ↑  טל רוזנר, משרד המשפטים מציג: מהפכת הענישה, באתר ynet, 31 באוגוסט 2005
19. ↑  "הצעת חוק העונשין (תיקון מס' 92) (הבניית שיקול הדעת השיפוטי בענישה), התשס"ו 2006", רשומות, 12 ביוני 2006, באתר משרד המשפטים ‏
20. ↑  עמרי אסנהיים, המלבינה של שרון, באתר nrg‏, 16 בדצמבר 2005
21. ↑  נורית דברת, ‏מסע הבחירות נפתח: "ביבי לא מאיים עליי", באתר גלובס, 6 ביולי 2008
22. ↑  נדב איל וגיל חורב, כבוד השופט, חבר מרכז הליכוד, ‏nrg, ‏ 3 ביוני 2005
23. ↑  עמית גורביץ', ‏מהפכה: נציגי ציבור בבתי הדין ייבחרו מהציבור ע"י ועדת איתור, ולא דרך לשכות השרים, באתר גלובס, 20 בדצמבר 2005
24. ↑  ציפי לבני, אריק שרון: ציפי לבני על איש העשור בפוליטיקה, באתר nrg‏, 18 בספטמבר 2009
25. ↑  מערכת וואלה! news‏, פרס יקבל את המקום השני ברשימת קדימה, באתר וואלה!‏, 11 בינואר 2006
26. ↑  פרוטוקול ישיבה מ-27 בינואר 2008, מסמך שהודלף ב-2011
27. ↑  המגזין טיים: ציפי לבני היא בין 100 האנשים המשפיעים בעולם, באתר nana10‏, 3 במאי 2007
28. ↑  אלוף בן, מאבקי האגו של אהוד אולמרט, אהוד ברק וציפי לבני, באתר הארץ, 16 בינואר 2009
29. ↑  אטילה שומפלבי ואמנון מרנדה, לבני ניצחה ב-431 קולות; מופז התקשר לברך, באתר ynet, 18 בספטמבר 2008
30. ↑  רונן מדזיני ואטילה שומפלבי, הנשיא הודיע ללבני: את תרכיבי את הממשלה, באתר ynet, 22 בספטמבר 2008
31. ↑  אטילה שומפלבי, לבני מוכנה לתת לחרדים כמעט מיליארד שקל, באתר ynet, 23 באוקטובר 2008
32. ↑  רונן מדזיני, לבני לפרס: יבחר העם את מנהיגיו, אני אנצח, באתר ynet, 26 באוקטובר 2008
33. ↑  מעריב nrg, מעל 99% מהקלפיות: קדימה 28 מנדטים, הליכוד 27, באתר nrg‏, 11 בפברואר 2009
34. ↑  אטילה שומפלבי, לבני ב-SMS: נהיה אלטרנטיבה - נלך לאופוזיציה, באתר ynet, 19 בפברואר 2009
35. ↑  מזל מועלם, ההסכם נחשף: כך הוחמצה ממשלת אחדות לבני-נתניהו, באתר nrg‏, 5 בספטמבר 2012
36. ↑  אמנון מרנדה, לבני על ממשלת נתניהו: כולם שרים לענייני כלום, באתר ynet, 31 במרץ 2009
37. ↑  מזל מועלם, ציפי לבני: נתניהו מנסה לפרק את מפלגת קדימה, באתר הארץ, 10 ביולי 2009
38. ↑  לבני: "נתניהו עשה צעד קדימה", באתר וואלה!‏, 15 ביוני 2009
39. ↑  יהונתן ליס, בריטניה תמנע הגשת צווי מעצר נגד בכירים ישראלים, באתר הארץ, 15 בספטמבר 2011
40. ↑  לבני: "התנגדתי לעסקת שליט בעבר, חמאס יצא מחוזק", באתר וואלה!‏, 23 באוקטובר 2011
41. ↑  מורן אזולאי, לבני התפטרה: לא מכרתי את המדינה לחרדים, באתר ynet, 1 במאי 2012
42. ↑  גלובס זירת העסקים של ישראל, באתר גלובס
43. ↑  יהונתן ליס ואילן ליאור, לבני הודיעה על הקמת מפלגתה: "התנועה תרחיב את הגוש", באתר הארץ, 27 בנובמבר 2012
44. ↑  מורן אזולאי, אפקט לבני: ארבעה ח"כים פורשים מקדימה, באתר ynet, 27 בנובמבר 2012
45. ↑  יובל קרני ומורן אזולאי, הראשונה בממשלה: לבני תנהל את המו"מ המדיני, באתר ynet, 19 בפברואר 2013
46. ↑  באתר על משמר הכנסת
47. ↑  עמרי נחמיאס‏, לבני: קק"ל תחויב לדווח על הוצאותיה הכספיות, באתר וואלה!‏, 04 במאי 2014
48. ↑  אטילה שומפלבי, נתניהו פיטר את לפיד ולבני: "לא אסבול שרים שתוקפים מתוך הממשלה", באתר ynet, 2 בדצמבר 2014
49. ↑  מורן אזולאי ואטילה שומפלבי, הרצוג ולבני הודיעו על איחוד ורוטציה: "מרכז ציוני מול ימין קיצוני", באתר ynet, 10 בדצמבר 2014
50. ↑  מורן אזולאי, העבודה אישרה את הסכם האיחוד עם לבני: "בסיס למהפך 2015", באתר ynet, 10 בדצמבר 2014
51. ↑  רביב דרוקר, ציפי לבני: "מוכנה לוותר על הרוטציה עם הרצוג – אם תהווה מכשול", באתר nana10‏, 16 במרץ 2015
52. ↑  נספרו יותר מ-99% מהקלפיות: ניצחון גדול לליכוד על המחנה הציוני, באתר וואלה!‏, 18 במרץ 2015
53. ↑  מורן אזולאי ושחר חי, גבאי: ציפי לבני תכהן כיו"ר האופוזיציה, באתר ynet, 23 ביולי 2018
54. ↑  חדשות סרוגים, ‏לבני: הממשלה מובילה קו ששומר על שלטון חמאס, באתר "סרוגים", 20 באוקטובר 2018
55. ↑  חזקי ברוך, הליכוד: דוברת אבו מאזן - ציפי לבני, באתר ערוץ 7, 20 באוקטובר 2018
56. ↑  מורן אזולאי, גבאי הדהים את לבני: מפרק את המחנה הציוני, באתר ynet, 1 בינואר 2019
57. ↑  צבי זרחיה, לאחר פירוק השותפות עם לבני: שלי יחימוביץ' מונתה ליו"ר האופוזיציה, באתר כלכליסט, 1 בינואר 2019
58. ↑  לבני: "זה היה אירוע פוליטי קטן ומכוער, גבאי ניסה להשפיל אותי כאישה", באתר מעריב אונליין, 1 בינואר 2019
59. ↑  שחר חי ומורן אזולאי, ציפי לבני פרשה בקול חנוק מדמעות: "התנועה לא תתמודד", באתר ynet, 18 בפברואר 2019
60. ↑  אור רביד, ‏העבודה החדשה של ציפי לבני: יועצת אסטרטגית לחברת קנאביס, באתר ‏מאקו‏, 25 במרץ 2021
61. ↑  היאלי יעקבי־הנדלסמן, הג'וב החדש של ציפי לבני, באתר ישראל היום, 25 באפריל 2021
62. ↑  מערכת ice, זה הג'וב היוקרתי החדש של ציפי לבני ודורית בייניש, באתר אייס, 16 בנובמבר 2021
63. ↑  שירי חביב ולדהורן, ‏ציפי לבני מצטרפת לדירקטוריון חברת אלביט מערכות, באתר גלובס, 27 ביוני 2023
64. ↑  נורית לויליכט-לחיאני, כאן גרים בכיף: ביקור בית אצל עשרה חברי כנסת, באתר nrg‏, 14 באפריל 2009

| ציפי לבני - תבניות ניווט |
| --- |
| 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| שרי החוץ בממשלות ישראל |
| --- |
| 

|  |  |
| --- | --- |
| משה שרת • גולדה מאיר • אבא אבן • יגאל אלון • משה דיין • מנחם בגין • יצחק שמיר • שמעון פרס • משה ארנס • דוד לוי • שמעון פרס • אהוד ברק • דוד לוי • בנימין נתניהו • אריאל שרון • דוד לוי • אהוד ברק • שלמה בן עמי • שמעון פרס • אריאל שרון • בנימין נתניהו • סילבן שלום • ציפי לבני • אביגדור ליברמן • בנימין נתניהו • אביגדור ליברמן • בנימין נתניהו • ישראל כ"ץ • גבי אשכנזי • יאיר לפיד • אלי כהן • ישראל כ"ץ |  |

 |

| שרי המשפטים בממשלות ישראל |
| --- |
| 

|  |  |
| --- | --- |
| פנחס רוזן • דב יוסף • חיים כהן • פנחס רוזן • דב יוסף • יעקב שמשון שפירא • חיים יוסף צדוק • מנחם בגין • שמואל תמיר • משה נסים • יצחק מודעי • אברהם שריר • דן מרידור • דוד ליבאי • יעקב נאמן • צחי הנגבי • יוסי ביילין • מאיר שטרית • יוסף לפיד • ציפי לבני • חיים רמון • דניאל פרידמן• יעקב נאמן • ציפי ליבני • בנימין נתניהו • איילת שקד • אמיר אוחנה • אבי ניסנקורן • בני גנץ • גדעון סער • יריב לוין | סמל מדינת ישראל |

 |

| שרי החקלאות ופיתוח הכפר בממשלות ישראל |
| --- |
| 

|  |  |
| --- | --- |
| אהרן ציזלינג • דב יוסף • פנחס לבון • לוי אשכול • פרץ נפתלי • קדיש לוז • משה דיין • חיים גבתי • אהרן אוזן • אריאל שרון • שמחה ארליך • מנחם בגין • פסח גרופר • אריה נחמקין • אברהם כ"ץ-עוז • יצחק שמיר • רפאל איתן • יצחק שמיר • יעקב צור • אהוד ברק • חיים אורון • אהוד ברק • שלום שמחון • ציפי לבני • ישראל כ"ץ • זאב בוים • שלום שמחון • אורית נוקד • יאיר שמיר • אורי אריאל • צחי הנגבי • אלון שוסטר • עודד פורר • אבי דיכטר |  |

 |

 

| שרי העלייה והקליטה בממשלות ישראל |
| --- |
| 

|  |  |
| --- | --- |
| חיים משה שפירא • יגאל אלון • שמעון פרס • נתן פלד • שלמה רוזן • דוד לוי • אהרן אבוחצירא • אהרן אוזן • יעקב צור • יצחק חיים פרץ • יאיר צבן • יולי אדלשטיין • אהוד ברק • יולי תמיר • אריאל שרון • ציפי לבני • זאב בוים • יעקב אדרי • אלי אפללו • סופה לנדבר • זאב אלקין • סופה לנדבר • יריב לוין • יואב גלנט • פנינה תמנו-שטה • אופיר סופר |  |

 |

| השרים לשיתוף פעולה אזורי בממשלות ישראל |
| --- |
| שרים לשיתוף פעולה אזורי (1999–2007) | שמעון פרס • ציפי לבני • רוני מילוא | סמל מדינת ישראל |
| שר בלי תיק אחראי על שיתוף פעולה אזורי (2007) | ראלב מג'אדלה |
| שרים לפיתוח אזורי (2007 ואילך) | אהוד אולמרט • סילבן שלום • בנימין נתניהו • צחי הנגבי • גלעד ארדן • אופיר אקוניס • עיסאווי פריג' • יואב קיש • דודי אמסלם |

| **שרי הבינוי והשיכון** ב**ממשלות ישראל** |
| --- |
| 

|  |  |
| --- | --- |
| גיורא יוספטל • יוסף אלמוגי • לוי אשכול • מרדכי בנטוב • זאב שרף • יהושע רבינוביץ • אברהם עופר • שלמה רוזן • גדעון פת • דוד לוי • אריאל שרון • בנימין בן אליעזר • בנימין נתניהו • יצחק לוי • נתן שרנסקי • אפי איתם • ציפי לבני • יצחק הרצוג • זאב בוים • מאיר שטרית • אריאל אטיאס • אורי אריאל • יואב גלנט • יפעת שאשא-ביטון • יעקב ליצמן • יצחק כהן • יעקב ליצמן • זאב אלקין • יצחק גולדקנופף | לוגו המשרד |

 |

 

| ראשי האופוזיציה של מדינת ישראל |
| --- |
| ראשי אופוזיציה לא רשמיים | מאיר יערי • פרץ ברנשטיין • מאיר יערי • פרץ ברנשטיין • מנחם בגין • יצחק מאיר לוין • מנחם בגין • שמעון פרס • יובל נאמן • שולמית אלוני • שמעון פרס • יצחק שמיר • בנימין נתניהו • שמעון פרס • אהוד ברק • אריאל שרון |
| ראשי אופוזיציה רשמיים | אריאל שרון • יוסי שריד • בנימין בן אליעזר • עמרם מצנע • דליה איציק • שמעון פרס • יוסף לפיד • עמיר פרץ • בנימין נתניהו • ציפי לבני • שאול מופז • שלי יחימוביץ' • שאול מופז • שלי יחימוביץ' • יצחק הרצוג • ציפי לבני • שלי יחימוביץ' • יאיר לפיד • בנימין נתניהו • יאיר לפיד |

|  |  |  |
| --- | --- | --- |
| **הקודם**:**אהוד אולמרט** | **יושב ראש מפלגת קדימה** 17 בספטמבר 2008 – 27 במרץ 2012 | **הבא**:**שאול מופז** |

 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305819505171
* GND: 117845469X
* ISNI: 0000 0000 5792 5910
* LCCN: no2020097598
* NKC: js20061006025
* VIAF: 84254709
* WorldCat: viaf-84254709

 |